Ripač

**Ripač** je naseljeno mjesto u gradu Bihaću, Bosna i Hercegovina.

## Geografija 
thumb|Željeznička stanica
Ripač se nalazi u jugoistočnom dijelu Bihaćkog polja, na izlazu Une iz kanjona, oko 9&nbsp;km južno od Bihaća. Današnje naselje se prostire na obje obale rijeke Une i na adama Velikoj i Maloj otoci.

## Historija 
Jedno od najveći bogatstava Nacionalnog parka Una je arheološko nalazište u Ripču. Na udaljenosti od oko 250 m, neposredno iznad Velike i Male otoke, na desnoj obali Une, nalazi se lokalitet Gradina. Ovo mjesto postalo je u željeznom dobu centar razvoja kulture ilirskog plemena Japodi. Japodi su na ovom prostoru ostvarili različita kulturna dostignuća počevši od intenzivnijeg razvoja figuralike pa do pravljenja sojeničkih naselja koja su postala glavno obilježje Ripča. Takva naselja karakteristična su isključivo za željezno doba i predstavljaju rijetku pojavu ne samo na prostoru Balkana nego i cijele Evrope, jer je ovaj tip naselja uglavnom karatkterističan za prostor sjeverne Evrope.

Konstrukcija ovog tipa kuće je takva da su zidovi uglavnom podizani naizmjeničnim polaganjem greda uzdužnih i poprečnih zidova. Grede su spajane na karakterističan način tako što su uglavljivane pomoću sedlastih udubljenja pri kraju, a povezivane glinom. Krov je imao karakteritičan oblik i za njegovo pravljenje je pretežno upotrebljavana slama.

Riba je bila izvor hrane, ali su nađeni ostaci i raznih domaćih životinja.

Do sada su poznate figuralne predstave od pečene gline. Pored pojave figuralike, dolazi i do pojave rasporostranjenosti pojedinih kulturno - religijskih motiva. Među brojnim nalazima ističe se urezana *Glava jelena* sa razgranatim rogovljem. Sam prikaz ove glave je savršen jer je prikaz vrata i drugih dijelova glave predstavljen na idealan način. Također tu je i *predstava zmije* sa Gradine u Ripču koja se nalazi na ulomku posude s valovitim tijelom, a ovo je ujedno i jedini prikaz na keramici, dok su ovakvi tipovi predstava sa zmijama mnogo brojnije na metalnim i kamenim objektima. Pored ovih prikaza posebna pažnja se pridaje izučavanju *terakoti - bogovi od gline*. U sojeničkom naselju Ripač nađeno ih je sedam.

Većina ovih nalaza smještena je u Zemaljskom muzeju u Sarajevu dok se drugi nalazi u muzeju Pounja u Bihaću.

Ovo naselje nalazi se danas u lošem stanju i gotovo da više nema nikakvu funkciju, a ostaci sojenica polagahno počinju propadati zbog izloženosti vremenskim uvjetima kao i nemaru ljudi.

Antički pokretni materijal, među kojim i šest rimskih novčića od 2. do 4. stoljeća, razasut po Velikoj otoci, kao i dio antičkog zida, dokazuju da je na otoku postojala barem jedna zgrada iz doba Rimljana. Na Velikoj otoci postoji kvadratna zgrada "Kula", vjerovatno ostaci srednjovjekovnog grada Ripč  poznatog iz historijskih izvora 15. stoljeća. U pisanim izvorima ovaj grad se spominje od 1408. nadalje.

1408. - Povelja kralja Sigismunda Tomi Tompi u kojoj se ističu njegove zasluge za odbranu Ripča od Bosanaca i Osmanlija. U to doba bio je Ripač i glavno mjesto Humske župe.

1592. - sa osvajanjem Bihaća pada i Ripač pod osmanlijsku vlast. Grad i naselje su slabo branjeni i održavani sve do Bečkog rata i opsade Bihaća.

1697. - grad Ripač se posljednji put spominje u historijskim dokumentima.
## Stanovništvo 
## Reference 
## Vanjski linkovi 
* Zvanični sajt grada Bihaća
* Kulturna dostignuća Japoda